OpenLLM-France/wikimedia huggingface dataset:
# Sabino Romero Izarra

Sabino Romero Izarra (- 3 de març de 2013) va ser un líder indígena veneçolà pertanyent al poble yukpa i lluitador pels drets indígenes, assassinat en març de 2013.

## Biografia

Sabino Romero era cacic de la comunitat de Chaktapa, fundada en els anys 70 en terres limítrofes a hisendes ramaderes per indígenes de la conca alta del riu Yaza de la sierra de Perijá, a l'estat Zulia i que anteriorment era la hisenda Tizina, que van ocupar o van recuperar, al·legant que aquestes terres els pertanyen al poble yukpa des de temps ancestrals. Es creu que des de llavors, el conflicte entre ramaders i indígenes ha anat in crescendo.
L'any 2009, el govern de Veneçuela va fer lliurament de títols de propietat de terres a aquests indígenes, per considerar que "els pobles Yukpa de la Sierra de Perijá els han estat esperant molt de temps". No obstant això, moltes de les terres atorgades en termes de propietat col·lectiva al poble yukpa es troben ocupades per hisendes de bestiar i el govern no ha honrat oportunament la indemnització de tercers prevista per la Llei orgànica de Pobles i Comunitats Indígenes, amb el que la conflicte entre ramaders i indígenes es va aguditzar. Existeixen acusacions de part i part en relació a robatori de bestiar, amenaces de mort i ocupació de terres.
A més de la presència de finques ramaderes en aquestes terres, en elles s'havien donat concessions mineres per a l'explotació de carbó i altres minerals, aquestes concessions a empreses trasnacionales i a consorcis mixtos no s'han anul·lat com sol·liciten els indígenes i diverses organitzacions ambientalistes. Sabino Romero va ser un qüestionador de la política minera de l'estat veneçolà en les seves terres ancestrals.

### Mort

En la nit del 3 de març de 2013, Romero va ser assassinat en sortir d'una activitat en la comunitat del Tokuko, a la Sierra de Perijá, municipi Machiques de Perijá de l'estat Zulia. La seva esposa, Lucía Martínez i un infant nounat van ser ferits en l'incident.

## Referències

* ↑ «Sabino Romero, el irreductible». , 05-03-2013 [Consulta: 2 agost 2017].
* ↑ Cronología violenta del caso Sabino Romero Arxivat 2014-05-24 a Wayback Machine.. Últimas Noticias
* ↑ «Còpia arxivada». Arxivat de l'original el 2016-09-04. [Consulta: 4 octubre 2021].
* ↑ Asesinaron al luchador yukpa Sabino Romero (+Video). Venezolana de Televisión.
* ↑ Assassination of Venezuelan Yupka Chief Sabino Romero Leads to Criticisms Arxivat 2014-05-24 a Wayback Machine.. MSNBC (en inglés)
# Eleccions al Dáil Éireann de 2007

Les eleccions al Dáil Éireann de 2007 es van celebrar el 24 de maig de 2007 per a renovar els 166 diputats del Dáil Éireann. Va guanyar el Fianna Fáil, però el Fine Gael incrementà la seva representació a costa dels Progressive Democrats. Bertie Ahern formarà un govern de minoria sense coalició per la incapacitat del Fine Gael de formar un govern alternatiu.

## Resultats

| Partit | Líder | Vot popular | % | Escons |
| Fianna Fáil | Bertie Ahern | 858,565 | 41,46% | 78 |
| Fine Gael | Enda Kennys | 564,428 | 27,3% | 51 |
| Laborista | Pat Rabbitte | 209,175 | 10,1% | 20 |
| Verds | Trevor Sargent | 96.936 | 4,7% | 6 |
| Sinn Féin | Gerry Adams | 143.410 | 6,9% | 4 |
| Progressive Democrats | Michael Mc Dowell | 56.396 | 2,7% | 2 |
| Partit Socialista | Joe Higgins | 13.218 | 0,64% | 0 |
| Independents | | 106.429 | 3,0% | 5 |
| Partit dels Treballadors d'Irlanda | Sean Garland | 3.026 | 0,30% | |

## Referències

* Eleccions a Irlanda de 2007 (anglès)
# Bad Tölz

Bad Tölz és una ciutat d'Alemanya, capital del districte de Bad Tölz-Wolfratshausen, en la regió administrativa d'Oberbayern, estat de Baviera. La ciutat disposa d'un Balneari molt conegut a Alemanya.
Bad Tölz és en la vall del riu Isar (en alemany: Isartal), a l'entrada de l'anomenat Isarwinkel (angle de l'Isar). La ciutat és localitzada a 50 km al sud de Múnic. Limita al sud amb els municipis de Gaißach, Wackersberg, Lenggries; al nord amb Königsdorf, Sachsenkam, Dietramszell, Geretsried; a l'est amb Greiling, Reichersbeuern, Waakirchen; i a l'oest amb Bad Heilbrunn.
El 1331 la població de Tölz va rebre el dret a establir un mercat per part de l'Emperador Lluis IV de Baviera. En 1453 un gran incendi destrueix la Marktstraßi (carrer principal), església i fortificació. En 1845 es van descobrir les fonts de iode en la muntanya Sauersberg. El 22 de juny de 1899 Tölz rep el títol de Bad (concedit a la població amb estada termal).

## Referències

* ↑ Fortschreibung des Bevölkerungsstandes (en alemany).
* ↑ «Statistisches Bundesamt - Gemeinden in Deutschland nach Bevölkerung am 31.12.2011 auf Grundlage des Zensus 2011 und früherer Zählungen» (en alemany). Einwohnerzahlen auf Grundlage des Zensus 2011.
# La rossa dels cabells de foc

La rossa dels cabells de foc (títol original en anglès: Incendiary Blonde) és una pel·lícula musical estatunidenca de George Marshall estrenada el 1945. Basada en la vida de Texas Guinan, cantant i cabaretista en els anys 1920. Ha estat doblada al català.

## Argument

Mary Louise Guinan és una noia rossa que troba feina en un espectacle del Salvatge Oest després de demostrar que pot muntar un cavall salvatge. Allà es converteix en l'artista Texas Guinan, i el nou propietari del rodeo, Romero "Bill" Kilgallen, li dobla el sou després que aquesta aconsegueix salvar la vida d'un nen durant un espectacle, salvant-lo d'un carro descarrilat. Un dia arriba Tim Callahan, qui busca una feina d'agent de premsa de l'espectacle, a canvi de no dir que ha esbrinat que l'"heroïcitat" de Texas estava planejada, i que el nen en perill en realitat era un nan. Texas envia diners a casa a la seva família, que passa per problemes econòmics. Tim s'enamora d'ella, però ella prefereix Bill, sense saber que aquest està casat. Finalment Tim aconsegueix casar-se amb Texas i promou la seva nova carrera en els escenaris de Nova York. Bill intenta fer pel·lícules a Hollywood, però les coses li van malament. Joe Cadden, un gàngster conegut seu, pren control del cabaret de Nick el Grec a Nova York i converteix Texas en la seva artista principal. La seva fama augmenta i es converteix en la reina dels cabarets, però creix l'enemistat entre Cadden i els germans Vettori, dos mafiosos, que porta a un vessament de sang i amenaces contra Texas i Tim. Bill salva la vida d'ella, però Tim és arrestat i condemnat a presó. La seva pròpia dona mor, deixant-lo lliure per casar-se una altra vegada, però Texas ha descobert que té una malaltia inoperable, i que morirà abans que Tim pugui aconseguir sortir de presó.

## Repartiment

* Betty Hutton: Texas Guinan
* Arturo de Córdova
* Charles Ruggles
* Albert Dekker
* Barry Fitzgerald
* Mary Philips
* Bill Goodwin
* Eduardo Ciannelli
* Maurice Rocco
* Billy Bletcher

## Premis i nominacions
### Nominacions

* 1946: Oscar a la millor banda sonora per Robert Emmett Dolan

## Referències

* ↑ esadir.cat. La rossa dels cabells de foc. esadir.cat.
* ↑ «Incendiary Blonde». The New York Times.
# Subvarietat

Una subvarietat (en llatí: subvarietas) en la nomenclatura botànica és una categoria taxonòmica. Les subvarietats es fan servir rarament per la classificació dels organismes.

## Taxonomia vegetal

La subvarietat es troba:
* per sota de la varietat (varietas)
* per sobre de la forma (forma).
La subvarietat és un tàxon infraespecífic.

### Nom

El seu nom consta de tres parts:
* un nom de gènere (gènere)
* un epítet específic (espècie)
* un epítet infraespecífic (subvarietat)
Per tal d'indicar el rang de subvarietat, es fa servir l'abreviació "subvar." posada abans de l'epítet infraespecífic.

## Referències

* ↑ 1974, NOTES SOBRE TAXONOMIA I NOMENCLATURA DE PLANTES, I
# Titanat de bismut

El titanat de bismut o òxid de titani de bismut és un compost inorgànic sòlid de bismut, titani i oxigen amb la fórmula química de Bi₁₂TiO$_{20}$, Bi$_4$Ti₃O₁₂ o Bi₂Ti₂O$_7$.
La ceràmica de titanat de bismut es pot produir escalfant una barreja d'òxids de bismut i titani. Bi ₁₂ TiO $_{20}$ es forma a 730–850 °C, i es fon quan la temperatura s'eleva per sobre dels 875 °C, descomponent-se a la fosa a Bi$_4$Ti₃O₁₂ i Bi₂O₃. Els cristalls simples de mida mil·limètrica de Bi₁₂TiO$_{20}$ es poden fer créixer pel procés Czochralski, a partir de la fase fosa a 880–900 °C.
Els titanats de bismut presenten efectes electroòptics i efectes fotorefractius, és a dir, un canvi reversible en l'índex de refracció sota camp elèctric aplicat o il·luminació, respectivament. En conseqüència, tenen aplicacions potencials en suports d'enregistrament reversible per a aplicacions d'holografia o processament d'imatges en temps real.

## Referències

* ↑ Kallawar, Gauri A.; Barai, Divya P.; Bhanvase, Bharat A. «Bismuth titanate based photocatalysts for degradation of persistent organic compounds in wastewater: A comprehensive review on synthesis methods, performance as photocatalyst and challenges» (en anglès). Journal of Cleaner Production, 318, 10-10-2021, pàg. 128563. DOI: 10.1016/j.jclepro.2021.128563. ISSN: 0959-6526.
* ↑ Elements, American. «Bismuth Titanate» (en anglès). https://www.americanelements.com.+[Consulta: 5 desembre 2022].
* ↑ Xu, Qian; Xie, Shaoxiong; Wang, Fei; Liu, Jiayi; Shi, Jikai «Bismuth titanate based piezoceramics: Structural evolutions and electrical behaviors at different sintering temperatures» (en anglès). Journal of Alloys and Compounds, 882, 15-11-2021, pàg. 160637. DOI: 10.1016/j.jallcom.2021.160637. ISSN: 0925-8388.
# Rickenbach (Turgòvia)

Rickenbach és un municipi del cantó de Turgòvia (Suïssa), situat al districte de Münchwilen.

## Referències

* ↑ «Liste officielle des communes de la Suisse - 01.01.2021» (en francès). Oficina Federal d'Estadística. [Consulta: 8 gener 2021].
# Sabinov

Sabinov és una ciutat d'Eslovàquia. Es troba a la regió de Prešov, és capital del districte de Sabinov.

## Història

La primera referència escrita de la vila data del 1248.

## Ciutats agermanades

* Siedlce, Polònia
* Kenderes, Hongria
* Soběslav, República Txeca
* Çubuk, Turquia
# Bad Wiessee

Bad Wiessee (en bavarès central: Bad Wiessä) és un municipi del districte de Miesbach a l'Alta Baviera a Alemanya. Es troba a la riba occidental del llac Tegernsee, i des de 1922, és una ciutat balneari. L'any 2014 tenia una població d'uns 4800 habitants. La paraula "Bad" significa "spa" o "banys", mentre que "Wiessee" deriva de "Westsee", que significa "banda occidental del llac". Bad Wiessee va ser documentat per primera vegada l'any 1017 al llibre d'impostos de l'abadia de Tegernsee, animat a pagar béns a l'abadia.
Bad Wiessee és coneguda per la seva font de sofre curatiu, descoberta per l'explorador de petroli neerlandès Adriaan Stoop el 1909 mentre estava perforant per obtenir petroli. Va construir el primer bany de sofre iode l'any 1912 després que s'hagués exhaurit la producció de petroli. La gent passa les seves vacances a Bad Wiessee pel seu ambient tranquil i per la seva ubicació al vessant nord dels Alps.
El turisme és una de les principals fonts d'ingressos per a la població de Bad Wiessee. Tot i que el turisme balneari ha disminuït en les últimes dècades, Bad Wiessee segueix sent molt popular pel seu casino i entre la gent benestant, molts d'ells comprant una segona residència o un apartament per passar-hi les vacances o la jubilació. Els hotels, botigues i restaurants s'adapten al viatger de categoria de preu mitjà, però els B&B tradicionals i els allotjaments a preus raonables encara estan disponibles durant tot l'any.

## Història

Bad Wiessee es va fer notori com a l'escenari dels esdeveniments clau relacionats amb la Nit dels Ganivets Llargs, el 30 de juny de 1934, quan Adolf Hitler i els Schutzstaffel (SS) van purgar la direcció de la Sturmabteilung (SA), molts dels quals s'allotjaven al resort, a l'Hotel Hanselbauer. Els líders clau Ernst Röhm, Gregor Strasser, Anton von Hohberg und Buchwald, Karl Ernst, Edmund Heines i Peter von Heydebreck van ser arrestats i portats a la presó de Stadelheim on després van ser executats.
De 1939 a 1945, Bad Wiessee també va ser la casa de jubilats del mariscal de camp Werner von Blomberg, que com a ministre de Defensa/Guerra (1933-1938) havia estat un dels arquitectes de la Wehrmacht alemanya. Tant Blomberg com el mariscal de camp Albert Kesselring estan enterrats al cementiri de Bergfriedhof a Bad Wiessee.
* Ajuntament de Bad Wiessee
* Església de Maria Himmelfahrt
* Passeig pel llac Tegernsee
* Hotel i fonda "zur Post"
* Bany de sofre iodat a Bad Wiessee

## Referències

* ↑ «History of Bad Wiessee». Arxivat de l'original el 2016-09-15. [Consulta: 4 octubre 2011].
* ↑ Kaiser, Hermine. Chronik von Wiessee. Band 1 (en alemany). Bad Wiessee: Hermine Kaiser, 2014, p. 161.
* ↑ Mustermann, Erik. «The 'Hitler hotel': Building where Night of the Long Knives began to be demolished» (en anglès). War History Online, 25-04-2018. [Consulta: 8 juliol 2021].

## Enllaços externs

* Pàgina web oficial
* Llac Tegernsee i els seus pobles.
# La rusa

La rusa és una pel·lícula espanyola d'intriga política dirigida el 1987 per Mario Camus amb el guió de la novel·la homònima de José Luis Cebrián, antic director d'El País, i produïda per Pedro Masó Paulet. Comptava amb un pressupost de 200 milions de pessetes i fou rodada a París i a Brussel·les. Van escollir com a protagonistes a l'actor francès Didier Flamand i a la model neerlandesa Angeli Van Os Malgrat que la revista Fotogramas la considera decebedora perquè no aclara la tèrbola trama del llibre fou nominada al Goya a la millor fotografia el 1987.

## Argument

Transició espanyola. Juan Altamirano, assessor del govern espanyol en relacions internacionals i diputat, casat i amb tres fills, a una reunió de les Joventuts Socialistes a París coneix Begoña Aizpuru, militant d'extrema esquerra i vint anys més jove que ell. S'enamora perdudament d'ella. Però la militància de Begoña fa sospitar als serveis d'Informació que pugui tractar-se d'una agent del KGB en un moment que és encarregat pel govern de negociar amb membres d'ETA a Brussel·les.

## Repartiment

* Angeli Van Os - Begoña
* Didier Flamand - Juan Altamirano
* Eusebio Lázaro - Ministre
* Fernando Guillén Cuervo - Pedro
* Luis Hostalot - Jon

## Referències

* ↑ Mario Camus y Pedro Masó llevarán al cine 'La rusa', El País, 22 de juny de 1986
* ↑ 'La rusa' echa a andar, El País, 11 de març de 1987
* ↑ Angeli van Os y Didier Flamand
* ↑ La rusa a Fotogramas
* ↑ La rusa al web dels Premis Goya
# Sadrata

Sadrata fou una població d'Algèria fundada pel darrer imam rustúmida el 909 a 8 km al sud-oest de Ouargla, després que els fatimites van destruir el principat de Tahert (Tahart, Tiaret). Va quedar destruïda el 1074.

## Bibliografia

* Enciclopèdia de l'Islam, VIII, 780 i 781

## Referències

* ↑ «Qantara - Site de Sédrata». [Consulta: 20 setembre 2020].
# Sixtus (grup de música)

Sixtus és un grup musical català de rock, ska, reggae i punk. Originari d'Osona, està especialment centrat en versions de banda dels èxits de la música catalana de les dècades del 1990, 2000 i 2010, per bé que ha publicat cançons pròpies.
La banda està formada per Jordi Company (Torelló), Rai Pujol (Roda de Ter), Aleix Garcia (Vinyoles d'Orís), Jordi Llimós (Sant Hipòlit de Voltregà), Gil Grau i Nil Molas (Manlleu) i Marc Culebras (Navàs). L'any 2020, durant la pandèmia per la COVID-19, van rebre una cobertura mediàtica significativa en català per la seva oda musical a l'epidemiòleg català Oriol Mitjà i Villar.
Sixtus ha estat avaluat com un dels grups de versions amb més projecció dels Països Catalans atesa la seua interacció amb el públic juvenil i un repertori de tarannà innovador amb temes musicals consolidats. En aquest sentit, fou nominat en la categoria de millor grup de versions per a festes majors en els Premis ARC de 2019 —atorgats per l'Associació de Representants, Promotors i Mànagers de Catalunya.

## Referències

* 1 2 «Sixtus». Espectacles La Traca, n.d. [Consulta: 9 juny 2021].
* 1 2 Jamira, Arnau. «Els Sixtus dediquen una oda a Oriol Mitjà». El9Nou.cat, 27-04-2020. [Consulta: 9 juny 2021].
* ↑ «‘Oda a Oriol Mitjà’: la cançó dedicada a l'epidemiòleg que no et podràs treure del cap». RAC1, 29-04-2020. [Consulta: 9 juny 2021].
* ↑ «Enderrock cerca la millor cançó del confinament en català». Diari de Balears, 25-05-2020. Arxivat de l'original el 2021-03-03. [Consulta: 9 juny 2021].
* ↑ «Es fan públiques les nominacions als Premis ARC 2019». Associació de Representants, Promotors i Mànagers de Catalunya, 13-11-2019. Arxivat de l'original el 2021-06-09. [Consulta: 9 juny 2021].
# El món neix en cada besada

El món neix en cada besada és un fotomosaic situat a la plaça d'Isidre Nonell, al districte de Ciutat Vella de Barcelona. Va ser realitzat pel fotògraf Joan Fontcuberta i el ceramista Toni Cumella el 2014.

## Història i descripció

L'origen d'aquesta fotocomposició es troba en el tricentenari de la derrota catalana en la Guerra de Successió Espanyola (11 de setembre de 1714), que va donar origen a la commemoració de la Diada de Catalunya. La iniciativa va partir del fotògraf Joan Fontcuberta en col·laboració amb El Periódico de Catalunya, i consistia en l'elaboració d'un mural compost de fotografies enviades pels lectors d'El Periódico, que en el seu conjunt formarien una imatge. El tema requerit per a les fotografies era «viure lliure». Amb elles es van formar 4000 tessel·les de ceràmica, distribuïdes en 50 files de vuitanta tessel·les cadascuna, que en conjunt formen la imatge d'uns llavis besant-se. Es va instal·lar en un mur de tanca del jardí particular d'una casa de la plaça d'Isidre Nonell i, encara que en principi havia de ser una instal·lació efímera, l'Ajuntament de Barcelona va decidir deixar-ho de forma permanent. El mural va ser inaugurat el 3 de juliol de 2014 per l'alcalde de Barcelona, Xavier Trias.
Al costat del mosaic hi ha una placa amb la inscripció:
| « | Aquest fotomosaic mural ha estat realitzat amb la contribució voluntària de milers de ciutadans que han aportat imatges personals interpretant el lema "moments de llibertat". El projecte forma part de la commemoració del Tricentenari dels fets de 1714 a Barcelona. El soroll d'un petó no és tan ensordidor com el d'un canó, / però el seu ressò dura molt més. Oliver Wendell Holmes | » |

## Vegeu també

* Art públic de Barcelona
* Art urbà de Barcelona

## Referències

* ↑ Jaume Fabre i Artur Ramon. «El món neix en cada besada». [Consulta: 24 juny 2016].
# Opelika

Opelika és una població del Comtat de Lee a l'estat d'Alabama (Estats Units d'Amèrica.

## Demografia

Segons el cens del 2000, Opelika tenia 23.498 habitants, 9.200 habitatges, i 6.357 famílies. La densitat de població era de 171,9 habitants/km².
Dels 9.200 habitatges en un 34,4% hi vivien nens de menys de 18 anys, en un 45,2% hi vivien parelles casades, en un 20,2% dones solteres, i en un 30,9% no eren unitats familiars. En el 26,5% dels habitatges hi vivien persones soles el 9,3% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,49 i el nombre mitjà de persones que vivien en cada família era de 3,02.
Per edats la població es repartia de la següent manera: un 27,6% tenia menys de 18 anys, un 9% entre 18 i 24, un 29,8% entre 25 i 44, un 21,7% de 45 a 60 i un 11,8% 65 anys o més.
L'edat mediana era de 34 anys. Per cada 100 dones hi havia 87,6 homes. Per cada 100 dones de 18 o més anys hi havia 81,9 homes.
La renda mediana per habitatge era de 33.397 $ i la renda mediana per família de 43.200 $. Els homes tenien una renda mediana de 31.237 $ mentre que les dones 21.819 $. La renda per capita de la població era de 18.023 $. Aproximadament el 14,9% de les famílies i el 17,8% de la població estaven per davall del llindar de pobresa.

## Poblacions properes

El següent diagrama mostra les poblacions més properes.

## Referències

* ↑ «Annual Estimates of the Population for Incorporated Places in Alabama». Oficina del Cens dels Estats Units, 10-07-2008.
* 1 2 3 «Fact Sheet- Opelika». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 1r juliol 2010].
* ↑ «Geographic Comparison Table- Opelika». American Fact Finder. Oficina del Cens dels Estats Units, 12-01-2010. Arxivat de l'original el 2020-02-12. [Consulta: 1r juliol 2010].

## Enllaços externs

* Opelika - Lloc web oficial
# Arkansia wheeleri

Arkansia wheeleri és una espècie de mol·lusc bivalve pertanyent a la família Unionidae.

## Descripció

* La closca, relativament gruixuda, arriba a una mida màxima d'onze cm de llarg, 8,6 cm d'alt i 6 cm d'amplada.
* La superfície exterior és de color castany o negre amb una brillantor sedosa.

## Hàbitat

Viu a l'aigua dolça.

## Distribució geogràfica

Es troba a Nord-amèrica: els Estats Units (el riu Kiamichi al sud-est d'Oklahoma, el riu Little al sud-oest d'Arkansas, el riu Ouachita a Arkansas i alguns rierols de Texas).

## Estat de conservació

Les seues principals amenaces són la construcció de preses i la disminució de la qualitat de l'aigua del seu hàbitat.

## Referències

* ↑ uBio (anglès)
* ↑ Catalogue of Life (anglès)
* 1 2 3 U.S. Fish and Wildlife Service Arxivat 2009-08-10 a Wayback Machine. (anglès)
* 1 2 Cummings, K.; Cordeiro, J. (2011). "Arcidens wheeleri." 2011 Llista Vermella de la UICN. Unió Internacional per a la Conservació de la Natura, edició 2011. [Consulta: 13 abril 2023]

## Bibliografia

* Vaughn, CC, Pyron, M, Certain, D.L., (1993). Habitat Use and Reproductive Biology of Arkansia wheeleri in the Kiamichi River, Oklahoma -Final Report. Oklahoma Department of Wildlife Conservation.
* Vaughn CC, Pyron M., (1995). Population ecology of the endangered Ouachita Rock Pocketbook mussel, Arkansia wheeleri (Bivalvia: Unionidae), in the Kiamichi River, Oklahoma. American Malacological Bulletin 11:145-151.
* Vaughn CC, Taylor CM, Eberhard K.J., (1997). A comparison of the effectiveness of timed searches vs. quadrat sampling in mussel surveys. A: Cummings KS, Buchanan AC, Koch LM (eds). Conservation and Management of Freshwater Mussels II: Initiatives for the Future, pp 157-162.

## Enllaços externs

* Dictionary of Common (Vernacular) Names (anglès)
* Arkansia wheeleri monitoring in the Kiamichi River Arxivat 2010-06-23 a Wayback Machine. (anglès)
# Lemay Estrada Arce

Lemay Estrada Arce (Cuba, 1976), més conegut com a Lemay, és un jugador afeccionat de frontó valencià, tot i que començà en la pilota basca. Va ser membre durant 10 anys de la Selecció cubana de pilota basca, essent-ne membre al Campionat mundial de pilota basca celebrat a Pamplona el 2002. L'any següent, marxà de Cuba a Espanya i feu proves amb l'empresa pilotari Aspe, la qual no l'acceptà, però menà al País Valencià, on també feu proves jugant a escala i corda (modalitat professional de la pilota valenciana). No hi reeixí, però un empresari local el contractà d'obrer esperonant-lo a continuar jugant. Aquest cop, però, a frontó valencià, modalitat amateur en què s'ha demostrat jugador punter en el mà a mà i per parelles. Lemay ha arribat a representar la Selecció Valenciana de Pilota en el I Obert d'Espanya de Frontó valencià (2008) i a ser preseleccionat per als Campionats Internacionals de Pilota del 2008.

## Palmarès

* Frontó:
** Campió Autonòmic individual: 2004, 2005, 2006, 2007, 2008, 2009 i 2013
** Campió Autonòmic per parelles: 2004, 2005, 2006, 2007, 2008 i 2009
** Campió de l'Obert d'Albal: 2010
** Subcampió de l'Obert de Comunitats d'Espanya de Frontó valencià: 2008
** Subcampió Trofeu President de la Diputació de València: 2006

## Referències

* ↑ LA FEDERACIÓ DE PILOTA VALENCIANA DÓNA A CONÉIXER LA LLISTA DE PRESELECCIONATS PER AL MUNDIAL D'ECUADOR, 28 de juliol de 2008
* ↑ Lemay de Quart de Poblet sigue entre los mejores del frontón valenciano, elperiodic.com, 17 de setembre de 2013

## Enllaços externs

* Partit de pilota entre Lemay i Adrián
# Sagàiskoie

Sagàiskoie (en rus: Сагайское) és un poble del krai de Krasnoiarsk, a Rússia, que el 2017 tenia 516 habitants. Pertany al districte de Karatuzski.

## Referències

* ↑ Список населённых мест Сибирского края. – Том 1. Округа Юго-Западной Сибири. – Новосибирск: Сибирский Краевой Исполнительный Комитет. Статистический отдел, 1928. – 831 с.